**แบบฟอร์มการเขียนแบบถอดประสบการณ์การเรียนรู้ ด้านการวิจัย/งานวิชาการ**

**1. ชื่อ-สกุล ผู้เล่าเรื่อง**  ผศ.ดร.น้ำอ้อย ภักดีวงศ์ คณะวิชา/หน่วยงาน คณะพยาบาลศาสตร์

ผศ.ดร.รัชนี นามจันทรา คณะวิชา/หน่วยงาน คณะพยาบาลศาสตร์

**2. ชื่อ-สกุล ผู้บันทึก** ผศ.ดร.น้ำอ้อย ภักดีวงศ์ คณะวิชา/หน่วยงาน คณะพยาบาลศาสตร์

ผศ.ดร.รัชนี นามจันทรา คณะวิชา/หน่วยงาน คณะพยาบาลศาสตร์

**3. บทบาท หน้าที่และความรับผิดชอบของผู้เล่าเรื่อง**

ผศ.ดร.น้ำอ้อย ภักดีวงศ์ เป็นรองคณบดีฝ่ายบริหารมีหน้าที่ในการวางแผน กำกับ ติดตาม การพัฒนาอาจารย์ ซึ่งรวมถึงการพัฒนาผลงานทางวิชาการและการพัฒนาสู่ตำแหน่งทางวิชาการ เป็นอาจารย์ผู้รับผิดชอบหลักสูตรพยาบาลศาสตรมหาบัณฑิต ผู้รับผิดชอบวิชาการวิจัยทางการพยาบาลและการค้นคว้าอิสระ ซึ่งทำหน้าที่เป็นที่ปรึกษาและดูแลการทำวิทยานิพนธ์ของนักศึกษาปริญญาโท และการทำวิจัยของนักศึกษาปริญญาตรี

ผศ.ดร.รัชนี นามจันทรา เป็นรองคณบดีฝ่ายวิจัยและบริการวิชาการ มีหน้าที่พัฒนา กำกับ ติดตามผลงานวิจัย/ผลงานวิชาการของคณะ ร่วมในการพัฒนาอาจารย์ และสนับสนุนการทำวิจัย/งานวิชาการของคณาจารย์ รวมทั้งเป็นอาจารย์ผู้รับผิดชอบหลักสูตรพยาบาลศาสตรมหาบัณฑิต ซึ่งทำหน้าที่เป็นที่ปรึกษาและดูแลการทำวิทยานิพนธ์ของนักศึกษาปริญญาโท

**4. เรื่องที่เล่า**

การพัฒนาและเผยแพร่ผลงานทางวิชาการ

**5. ความเป็นมาของเรื่องที่เล่า**

การทำวิจัยและผลงานทางวิชาการเป็นภารกิจหนึ่งที่สำคัญของอาจารย์ในสถาบันอุดมศึกษา และเป็นตัวบ่งชี้สำคัญของการประกันคุณภาพภายในระดับคณะ และการรับรองสถาบันการศึกษาของสภาการพยาบาล โดย สกอ.ได้กำหนดเกณฑ์ให้คณะฯ มีผลรวมถ่วงน้ำหนักของผลงานทางวิชาการ (ทั้งงานวิจัย ตำรา และบทความวิชาการ) คิดเป็นร้อยละ 30 ของจำนวนอาจารย์ทั้งหมด ส่วนเกณฑ์ของสภาการพยาบาลได้กำหนดให้มีผลรวมถ่วงน้ำหนักของผลงานวิจัยคิดเป็นร้อยละ 20 ของจำนวนอาจารย์ และมีผลรวมถ่วงน้ำหนักของผลงานวิชาการ (หนังสือ ตำรา และบทความทางวิชาการ) คิดเป็นร้อยละ 10 ของจำนวนอาจารย์ ผลการดำเนินการของคณะพยาบาลศาสตร์ระหว่างปีการศึกษา 2550-2555 พบว่าต่ำกว่าเกณฑ์ที่กำหนด และมีผลทำให้อาจารย์ไม่สามารถขอตำแหน่งทางวิชาการได้ ซึ่งคณะฯ ได้แก้ปัญหานี้ โดยการปรับแผนพัฒนาวิจัยและผลงานวิชาการ (2556-2559)

ในปีการศึกษา 2556 คณะฯ มีผลรวมถ่วงน้ำหนักของผลงานทางวิชาการรวม ประมาณร้อยละ 20 ของจำนวนอาจารย์ แบ่งเป็นผลงานวิจัยร้อยละ 19 และผลงานวิชาการร้อยละ 1.7 ผลงานวิจัยและผลงานวิชาการจึงยังคงไม่บรรลุตามเกณฑ์ตัวบ่งชี้คุณภาพของทั้ง สกอ. และสภาการพยาบาล นอกจากนี้ผลงานวิจัยส่วนใหญ่ยังมาจากงานวิทยานิพนธ์ของนักศึกษา และการเผยแพร่ส่วนใหญ่เป็นการนำเสนอผลงานในการประชุมระดับชาติ ทำให้ได้คะแนนผลรวมถ่วงน้ำหนักค่อนข้างน้อย อาจารย์ส่วนใหญ่มีเอกสารประกอบการสอนแต่ยังไม่ได้พัฒนาเป็นหนังสือตำรา ส่วนบทความวิชาการจะมีประมาณปีละ 1 เรื่อง คณะฯ จึงกำหนดมาตรการและดำเนินการอย่างเข้มข้น ในปีการศึกษา 2559 และ 2560 จนประสบความสำเร็จ โดยคณะฯ มีผลงานวิจัยและผลงานวิชาการเพิ่มขึ้นอย่างก้าวกระโดด และบรรลุเกณฑ์ตัวบ่งชี้ของสกอ. และสภาการพยาบาล

**6. วิธีการ/ขั้นตอน หรือกระบวนการที่ทำให้งานนั้นประสบความสำเร็จ เทคนิคหรือกลยุทธ์ที่ใช้ ผู้มีส่วนร่วม อุปสรรคหรือปัญหาในการทำงาน และแนวทางการแก้ไข**

**กระบวนการที่ทำให้ประสบความสำเร็จ**

1. การดำเนินการอย่างมีส่วนร่วม ของคณะกรรมการประจำคณะ หัวหน้าหลักสูตร ผู้รับผิดชอบหลักสูตร และอาจารย์ โดยร่วมกันกำหนดเป้าหมายของการพัฒนาผลงานวิจัยและผลงานวิชาการของคณะฯ ถ่ายทอดลงไปยังสาขาวิชาให้กำหนดเป้าหมายของแต่ละสาขาวิชา เพื่อให้บรรลุเป้าหมายของคณะ อาจารย์แต่ละคนวางแผนการพัฒนาผลงานวิจัยและ/หรือผลงานวิชาการของตนเอง ส่งให้สาขาวิชาและส่งรองคณบดีฝ่ายบริหาร
2. การวางแผนการดำเนินการและกำหนดผู้รับผิดชอบที่ชัดเจน ดังนี้

2.1 งานวิจัย แบ่งการดำเนินงานวิจัยเป็นกลุ่มและมีผู้รับผิดชอบ ดังนี้

1) งานวิทยานิพนธ์ อาจารย์ที่รับผิดชอบ คืออาจารย์ประจำหลักสูตรพยาบาลศาสตรมหาบัณฑิต

2) งานวิจัยที่ร่วมกับโรงพยาบาลที่เป็นแหล่งฝึกปฏิบัติและสถาบันที่เป็นเครือข่าย เช่น รพ.นพรัตนราชธานี รพ.จุฬาภรณ์ รพ.สิงห์บุรี และรพ.มหาวชิราลงกรณธัญบุรี เป็นต้น อาจารย์ของคณะซึ่งเป็นอาจารย์นิเทศ ณ แหล่งฝึกปฏิบัติจะเป็นผู้รับผิดชอบและดำเนินการร่วมกับพยาบาลวิชาชีพในการวิจัยตามประเด็นปัญหาของพื้นที่นั้น ๆ โดยขอรับการสนับสนุนทุนวิจัยจากมหาวิทยาลัยรังสิต และอาจารย์ของคณะเป็นพี่เลี้ยงและที่ปรึกษาโครงการวิจัย นอกจากนี้ คณะ โดยคณบดีเป็นหัวหน้าโครงการได้ร่วมกับโรงพยาบาลจุฬาภรณ์ดำเนินโครงการวิจัยเพื่อพัฒนาระบบการดูแลผู้ป่วยมะเร็งระยะลุกลาม ซึ่งภายใต้โครงการนี้มีงานวิจัยย่อย ๆ หลายโครงการ ซึ่งคณาจารย์ของคณะสามารถเข้าร่วมโดยความสมัครใจ

3) การบูรณาการการวิจัยกับการเรียนการสอนวิชาการค้นคว้าอิสระ ซึ่งเป็นวิชาที่นักศึกษาดำเนินโครงการวิจัยหรือนวัตกรรมเป็นรายกลุ่ม อาจารย์ผู้สอนเป็นผู้รับผิดชอบเป็นที่ปรึกษาแก่นักศึกษา อาจารย์จะพัฒนาโครงการวิจัย/ นวตกรรมสื่อการสอนของตน และให้นักศึกษาซึ่งอยู่ในความดูแล ทำงานวิจัยซึ่งเป็นส่วนหนึ่งของโครงการวิจัยของอาจารย์

4) งานวิจัยพัฒนาการเรียนการสอน อาจารย์บางส่วนดำเนินงานวิจัยเพื่อพัฒนาการเรียนการสอนในรายวิชาที่รับผิดชอบ โดยขอทุนวิจัยจากศูนย์ส่งเสริมและพัฒนาการเรียนการสอน

2.2 งานวิชาการ (บทความวิชาการ) คณะฯ ได้กำหนดแผนการพัฒนาผลงานวิชาการประจำปี โดยจัดทำโครงการที่ขอรับงบประมาณสนับสนุนค่าตอบแทนผู้ทรงคุณวุฒิทางการพยาบาลภายนอกสถาบัน ที่เป็นวิทยากร/ผู้ประเมินผลงานวิชาการ การจัดประชุมและค่าตีพิมพ์เผยแพร่บทความวิชาการในวารสาร โดยมีรองคณบดีฝ่ายวิจัยและบริการวิชาการเป็นผู้รับผิดชอบโครงการ โครงการเขียนบทความทางวิชาการได้ดำเนินการตลอดปีการศึกษา โดยเริ่มดำเนินการตั้งแต่ปีการศึกษา 2558 จนถึงปัจจุบัน ดังนี้

1) รับสมัครอาจารย์จากแต่ละสาขาวิชาที่สนใจหรือมีแผนเขียนบทความวิชาการ ร่วมกับการกำหนดให้อาจารย์ที่ไม่มีผลงานทางวิชาการ เข้าร่วมโครงการ

2) จัดการอบรมเชิงปฏิบัติการ เรื่อง “การเขียนบทความวิชาการ” โดยเชิญผู้ทรงคุณวุฒิเป็นวิทยากรบรรยายหลักการเขียนบทความวิชาการ อาจารย์ที่เข้าร่วมโครงการเสนอเค้าโครงบทความเพื่อให้วิทยากรให้ข้อเสนอแนะ

3) วางแผนกรอบเวลาของการเขียนบทความวิชาการ รองคณบดีฝ่ายวิจัยและบริการวิชาการคอยกำกับติดตามให้เป็นไปตามแผน

4) อาจารย์เขียนบทความวิชาการ โดยมีอาจารย์ในคณะและวิทยากรเป็นพี่เลี้ยง ช่วยอ่าน ประเมิน และให้ข้อแนะนำการเขียนบทความจนอาจารย์เขียนบทความเสร็จ

1. การเผยแพร่ผลงานวิจัยและผลงานวิชาการ เลือกวารสารที่อยู่ในฐาน TCI และเป็นวารสารที่อาจารย์ของคณะฯ อยู่ในกองบรรณาธิการหรือเป็นผู้ทรงคุณวุฒิประเมินบทความวิจัยหรือบทความวิชาการอยู่ ซึ่งรวมแล้วมีอยู่หลายฉบับ ประสานกับบรรณาธิการและติดตามการตีพิมพ์เผยแพร่ ทั้งนี้ คณะฯ สนับสนุนค่าตีพิมพ์เผยแพร่ตามที่วารสารกำหนด รวมถึงในกรณีที่ขอลงแบบเร่งด่วน ซึ่งต้องเสียค่าใช้จ่ายเพิ่มขึ้น

**กลยุทธ์/มาตรการที่ทำให้เกิดความสำเร็จ**

1. ประกาศของ สกอ. และสภาการพยาบาล เรื่องคุณสมบัติของอาจารย์ประจำหลักสูตรที่ต้องมีผลงานทางวิชาการในรอบ 5 ปีย้อนหลังอย่างน้อย 1 รายการ นโยบายของมหาวิทยาลัยเรื่องการขอตำแหน่งทางวิชาการ ที่กำหนดให้อาจารย์ที่มีคุณวุฒิระดับปริญญาเอก ขอตำแหน่งภายใน 3 ปี และอาจารย์ที่มีคุณวุฒิระดับปริญญาโท ขอตำแหน่งภายใน 5 ปี นับจากปีการศึกษา 2556 เป็นต้นมา การปรับเงินตอบแทนตำแหน่งทางวิชาการ และเงินรางวัลพิเศษของมหาวิทยาลัยสำหรับผู้ขอตำแหน่งวิชาการภายในระยะเวลาที่กำหนด ร่วมกับนโยบายของคณะเรื่องการสร้างผลงานทางวิชาการโดยใช้ประกอบการประเมินผลงานของอาจารย์ประจำปี ตลอดจนการสนับสนุนงบประมาณในการดำเนินโครงการประจำปี

2. การสร้างเป้าหมายที่ชัดเจนร่วมกันในคณะฯ ในสาขาวิชา และในการพัฒนาตนเองของอาจารย์

3. การกำกับ ติดตามความก้าวหน้าของการวิจัยและการเขียนบทความวิชาการเป็นระยะ ๆ โดยรองคณบดีฝ่ายบริหารและรองคณบดีฝ่ายวิจัยและบริการวิชาการ

4. การมีพี่เลี้ยงช่วยเหลือ ให้ข้อแนะนำ และช่วยปรับแก้ไขผลงานจนได้รับการตีพิมพ์เผยแพร่

5. การเผยแพร่ประชาสัมพันธ์ผลงานวิชาการของอาจารย์ที่ได้รับการตีพิมพ์ในคณะฯ เพื่อให้คณาจารย์ได้เห็นตัวอย่างของความสำเร็จ และเกิดแรงจูงใจและกำลังใจในการพัฒนาผลงานของตนเองจนสำเร็จ

**ผู้ที่มีส่วนร่วมในความสำเร็จ**

1. คณบดี เป็นผู้ผลักดันเชิงนโยบาย ให้แนวทางการดำเนินการพัฒนางานวิจัยและงานวิชาการของคณะฯ และกระตุ้นให้คณาจารย์เห็นความสำคัญ
2. ผู้ทรงคุณวุฒิทางการพยาบาลภายนอกสถาบันที่เป็นวิทยากรและเป็นพี่เลี้ยงให้คำแนะนำ และช่วยปรับแก้ไขผลงานให้มีคุณภาพก่อนส่งวารสารเพื่อตีพิมพ์เผยแพร่
3. อาจารย์ในคณะฯ ที่มีประสบการณ์การการวิจัยและการเขียนบทความวิชาการ ช่วยเป็นพี่เลี้ยงให้คำแนะนำเบื้องต้นก่อนส่งผู้ทรงคุณวุฒิและก่อนส่งวารสารเพื่อตีพิมพ์เผยแพร่
4. รองคณบดีฝ่ายบริหารและรองคณบดีฝ่ายวิจัยและบริการวิชาการซึ่งคอยกำกับติดตามการพัฒนางานให้เป็นไปตามแผน
5. อาจารย์ทุกท่านที่มีความมุ่งมั่นในการสร้างผลงานจนสำเร็จ

**ปัญหา อุปสรรค และแนวทางแก้ไข**

อาจารย์พยาบาลมีเวลาจำกัด ส่วนใหญ่จะนิเทศการฝึกปฏิบัติการพยาบาลของนักศึกษา บางคนพัฒนางานล่าช้า ไม่ต่อเนื่อง และไม่เป็นไปตามแผน แก้ไขโดยการติดตามความก้าวหน้าเป็นระยะ ๆ เพื่อเป็นการกระตุ้นให้อาจารย์พัฒนางานตามแผน อาจารย์มีข้อเสนอแนะว่า ใน 1 ปี อาจารย์แต่ละคนควรมีช่วงว่างจากการนิเทศ และวางแผนการพัฒนางานวิชาการให้สำเร็จในช่วงนั้น ซึ่งในประเด็นนี้ คณะฯ ได้ปรับแผนการจัดการศึกษา ตลอดจนเกลี่ยภาระงานของอาจารย์ จนสามารถทำให้อาจารย์ส่วนใหญ่มีช่วงเวลาที่ว่างจากการนิเทศ และใช้ในการพัฒนาตนเองด้านวิชาการเพิ่มขึ้น

การดำเนินการด้านการตีพิมพ์เผยแพร่บทความวิจัยมีแนวโน้มลดลงในปีการศึกษา 2559 และ 2560 เนื่องจากคณาจารย์มุ่งเน้นการสร้างผลงานวิชาการ (บทความวิชาการ) เพื่อให้เป็นไปตามเกณฑ์ของสภาการพยาบาล แม้ผลงานรวมยังบรรลุเกณฑ์ตัวบ่งชี้ อย่างไรก็ตาม ต้องการการติดตาม กำกับและสนับสนุนอย่างต่อเนื่อง โดยเฉพาะการขอรับทุนสนับสนุนในแต่ละปีการศึกษา

**7. ผลลัพธ์หรือความสำเร็จที่เกิดขึ้น และสิ่งที่ผู้เล่าเรื่องได้เรียนรู้จากประสบการณ์ดังกล่าว**

ผลงานรวมของคณะฯ บรรลุตามเกณฑ์ตัวบ่งชี้ของ สกอ. (อย่างน้อยร้อยละ 30 ของอาจารย์) ตั้งแต่ ปีการศึกษา 2557 จนถึงปัจจุบัน เมื่อพิจารณาตามเกณฑ์ตัวบ่งชี้ของสภาการพยาบาล ซึ่งนับผลงานวิจัยเฉลี่ย 3 ปี ไม่น้อยกว่าร้อยละ 20 และผลงานวิชาการ (หนังสือ ตำรา และบทความวิชาการ) เฉลี่ย 3 ปี ไม่น้อยกว่าร้อยละ 10 คณะฯ บรรลุเกณฑ์ตัวบ่งชี้ผลงานวิจัยและผลงานวิชาการ ในปีการศึกษา 2557 และ 2559 ตามลำดับ ผลสำเร็จที่เกิดขึ้นมิใช่เพียงการบรรลุตามเกณฑ์ตัวบ่งชี้คุณภาพ แต่ยังส่งผลให้คณาจารย์มีความเชื่อมั่นในตนเองในการทำวิจัยและการเขียนบทความวิชาการ เกิดความมุ่งมั่นที่จะพัฒนางานวิชาการอย่างต่อเนื่อง และสามารถผลิตผลงานทางวิชาการที่จะนำสู่การขอตำแหน่งทางวิชาการต่อไป

ความสำเร็จในการพัฒนาผลงานวิจัยและผลงานวิชาการของคณะฯ ทำให้ได้เห็นศักยภาพทางวิชาการของคณาจารย์ ความมุ่งมั่นและแรงจูงใจของอาจารย์ในการพัฒนาผลงานทางวิชาการเป็นปัจจัยสำคัญของความสำเร็จ การได้เห็นแบบอย่างความสำเร็จในการพัฒนางานวิชาการของผู้อื่นเป็นปัจจัยสำคัญที่ทำให้อาจารย์มีกำลังใจ มีแรงจูงใจ และเกิดความมุ่งมั่นในการพัฒนาผลงานทางวิชาการของตนเอง

ตารางแสดงจำนวนเรื่อง ค่าผลรวมถ่วงน้ำหนัก และร้อยละของอาจารย์ ของผลงานวิจัย ผลงานวิชาการ และผลงานรวม จำแนกตามปีการศึกษา ตั้งแต่ปี 2556 - 2560

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| ปีการ  ศึกษา | จำนวนอาจารย์ประจำ | ผลงานวิจัย | | | ผลงานวิชาการ | | | รวมผลงาน | | |
| จำนวน เรื่อง | ผลรวมถ่วงน้ำหนัก | ร้อยละของอาจารย์ | จำนวนเรื่อง | ผลรวมถ่วงน้ำหนัก | ร้อยละของอาจารย์ | จำนวนเรื่อง | ผลรวมถ่วงน้ำหนัก | ร้อยละของอาจารย์ |
| 2556 | 47 | 21 | 9 | 19.1 | 1 | 0.8 | 1.7 | 22 | 9.8 | 20.9 |
| 2557 | 51 | 32 | 16.6 | 32.5 | 1 | 0.8 | 1.6 | 33 | 17.4 | 34.1 |
| 2558 | 61 | 32 | 21.0 | 34.4 | 3 | 2.2 | 3.6 | 35 | 23.2 | 38.0 |
| 2559 | 60 | 21 | 13.2 | 22.0 | 8 | 6.8 | 11.3 | 29 | 20.0 | 33.3 |
| 2560 | 64 | 17 | 11.0 | 17.2 | 17 | 13.8 | 21.6 | 34 | 24.8 | 38.8 |

หมายเหตุ ปีการศึกษา 2560 เป็นข้อมูลระหว่าง มิ.ย. 2560 ถึง ม.ค. 2561

กราฟแสดงร้อยละของผลรวมถ่วงน้ำหนักของผลงานวิจัย ผลงานวิชาการ และผลงานรวมต่อจำนวนอาจารย์ประจำ